ધ્યાનમગ્ન આ યુવા સંન્યાસીનો પરિચય થતા જાણવા મળ્યું કે તે જશોદામૈયાનો પરમ શિષ્ય યોગી કૃષ્ણપ્રેમ હતો. જન્મે બ્રિટિશ, વિશ્વયુદ્ધમાં પાઈલટની હેસિયતથી ભાગ લઈ ચૂકેલ, અને ત્યારબાદ કેમ્બ્રિજ યુનિવર્સિટીમાં અંગ્રેજી સાહિત્યનું શિક્ષણ લઈને આ યુવક લખનઉ યુનિવર્સિટીમાં પ્રોફેસર બનેલો. તે યુનિવર્સિટીના વાઈસ ચાન્સેલરશ્રીનાં પત્ની મોનિકાદેવી ચક્રવર્તીને તેણે પોતાના ગુરુપદે સ્થાપવા આગ્રહ સેવેલો. શિષ્યના આગ્રહથી શ્રીમતી ચક્રવર્તીએ બનારસ જઈને દીક્ષા લીધા બાદ આ યુવકને યોગી કૃષ્ણપ્રેમ તરીકે દીક્ષિત કરેલો. ગુરુ-શિષ્યની આ જોડીએ હિમાલયમાં મિરતોલા ખાતે ઉત્તર વૃંદાવન આશ્રમની સ્થાપના કરેલી. આ હતો પેલા યુવા સંન્યાસીનો ટૂંકો પરિચય. સેન દંપતિ પ્રકૃતિથી આધ્યાત્મિક હતા. વળી સેન મહાશય પોતે સ્વામી વિવેકાનંદના શિષ્ય હતા. આ મુલાકાતના અઠવાડિયામાં જ સેન દંપતીના આશ્ચર્ય વચ્ચે તેમણે આ યુવા સંન્યાસીને પોતાને બારણે ઊભેલો જોયો. કોઈ ઔપચારિકતા વગર તે કહી રહ્યો હતો, ‘અલમોડા આવ્યો હતો એટલે થયું મળતો જાઉં.’ પુસ્તકના ‘પ્રાક્કથન’ના લેખિકા શ્રીમતિ ગુટ્રુડ ઇમર્સન સેન લખે છે, ‘…એ ક્ષણથી ફક્ત ગોપાલ (કૃષ્ણપ્રેમ) જ નહીં પરંતુ સઘળો મિરતોલા આશ્રમ પરિવાર અમારો મિત્ર બની ગયો. નૈનિતાલથી મિરતોલા જવું હોય તો અલમોડામાં વિશ્રામ કરવો જ પડે અને તેથી અમારા આગ્રહ અને તેઓના પ્રેમના પરિણામ સ્વરૂપ અમારું ઘર મિરતોલા આશ્રમનું વિશ્રામસ્થળ બની ગયું. યોગી કૃષ્ણપ્રેમ તેમના બ્રિટિશ પાઈલટ શિષ્ય માધવ આશિષ, ગુરુ જશોદામૈયા, આશ્રમના સંન્યાસી ડોક્ટર શ્રી હરિદાસ વિગેરે બધા જ અમારે ઘરે રોકાતા... પાકા વૈષ્ણવ એવા આ લોકો અમારા ઘરનું ભોજન ન જમતા. તેમને માટે મેં અમારા વરંડાને વૈષ્ણવ રસોડા તરીકે સજાવેલો. જેમાં બધા જ વાસણો નવા વણવાપરેલ હતા. સીધુ-શાકભાજી વિગેરે બજારથી આવતું. અને યોગી કૃષ્ણપ્રેમ સુઘડ ગૃહિણીની અદાથી એ વરંડામાં બનેલ રસોડામાં જશોદામૈયા તેમજ સાથીદારો માટે રસોઈ કરતા... બધા જ જમીન પર બેસીને જમતા. એક બ્રિટિશ યુવકનું આવું સમર્પણ હું આશ્ચર્યભરી આંખે જોઈ રહેતી... મારા વૈજ્ઞાનિક પતિ કોકવાર ગોપાલની ઠેકડી ઉડાડતા અને કહેતા, ‘ગોપાલ મારી દાદી જીવતી હોત અને તે આવી આભડછેટમાં માનતી હોત તો હું સમજી શકત, પરંતુ ક્યાં તારું કેમ્બ્રિજનું શિક્ષણ અને ક્યાં તારું આવું મરજાદી વર્તન ! તું આવો જુનવાણી કઈ રીતે હોઈ શકે ?’ ગોપાલ શાંતિથી જવાબ આપતા, ‘એમાં જુનવાણી શું છે ? જે ધર્મ અને માર્ગ મેં હૃદયથી સ્વીકાર્યો છે, જે ગુરુને ચરણે મેં સઘળું જીવન ધરી દીધું છે, તેમની જીવનશૈલી અપનાવવામાં શો વાંધો હોઈ શકે ? ‘ યોગી કૃષ્ણપ્રેમ અને તેમના શિષ્ય માધવ આશિષનું સુંદર શબ્દચિત્ર પ્રસ્તુત કરતાં લેખિકા લખે છે કે, ‘એ બંને શ્વેત સંન્યાસીઓની જોડીને સાથે ચાલતા જોવાનો અનુભવ સ્મરણીય હતો.